Diari Oficial de la Generalitat Valenciana


Sumari del DOGV 9377, del 07-07-2022 (2022/6323)

RESOLUCIÓ d'1 de juliol de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen ajudes per a instal·lacions de preparació per a la reutilització i reciclatge de residus, finançades pel Pla de recuperació, transformació i resiliència.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9377

Data del DOGV
:   07-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6323


Data del document
:   01-07-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ d'1 de juliol de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen ajudes per a instal·lacions de preparació per a la reutilització i reciclatge de residus, finançades pel Pla de recuperació, transformació i resiliència. [2022/6323]  
  
El Consell Europeu va acordar el 21 de juliol de 2020 un instrument excepcional de recuperació temporal denominat Next Generation EU (Pròxima Generació UE) per a fer front a les conseqüències econòmiques i socials de la pandèmia, el nucli del qual està constituït pel Mecanisme de Recuperació i Resiliència, la finalitat del qual és donar suport a la inversió i les reformes en els estats membres per a aconseguir una recuperació sostenible i resilient, al mateix temps que es promouen les prioritats ecològiques i digitals de la UE. Per a aconseguir aquests objectius, cada estat membre ha de dissenyar un pla nacional que incloga les reformes i els projectes d'inversió necessaris per a aconseguir aquells objectius. El Govern d'Espanya aprova el Pla de Recuperació, Transformació i Resiliència el primer eix del qual reforça la inversió pública i privada per a reorientar el model productiu, impulsant la transició verda. Dins del component 12 «Política Industrial Espanya 2030» s'enquadra el Pla de suport a la implementació de la normativa de residus, del qual depenen aquestes ajudes i l'objectiu de les quals és accelerar les inversions necessàries per a millorar la gestió dels residus a Espanya i garantir el compliment dels nous objectius comunitaris en matèria de gestió de residus.  
Respecte a l'etiquetatge verd i digital, les inversions recollides en la present Resolució estan incardinades en l'annex VI del Reglament UE 2021/241 del Parlament Europeu i del Consell de 12 de febrer de 2021, pel qual s'estableix el Mecanisme de Recuperació i Resiliència, amb camp d'intervenció 042 Gestió de residus domèstics, que recull les mesures de prevenció, minimització, separació, reutilització i reciclatge, per la qual cosa aquesta Resolució d'ajudes contribueix al 100 % a l'objectiu mediambiental i no tenen contribució a l'etiquetatge digital.  
  
Per l'Acord del Consell de Ministres de 23 de març de 2021 s'autoritza la proposta de distribució territorial per a l'execució de crèdits pressupostaris per al seu sotmetiment a la Conferència Sectorial de Medi Ambient, corresponents als fons del Pla de recuperació, transformació i resiliència.  
En la sessió de la Conferència Sectorial de Medi Ambient, celebrada en data 14 d'abril de 2021, ha sigut adoptat l'Acord pel qual s'aproven els criteris de repartiment i la distribució territorial de crèdits relatius al Pla de suport a la implementació de la normativa de residus, Programa d'Economia Circular i Pla d'Impuls al medi ambient PIMA-Residus. En aquest Acord s'assignen a la Comunitat Valenciana els fons per a l'execució del Pla de suport a la implementació de la normativa de residus codi 65.770.380V.159. La distribució específica per línies es va realitzar el 8 de juliol en l'Acord de la Comissió de Coordinació en Matèria de Residus relatiu a les sol·licituds de les comunitats autònomes de desviament dels percentatges establits per a les línies de finançament recollides en les bases reguladores sobre residus, aprovades en la conferència sectorial de 14 d'abril de 2021.  
  
En l'Acord de 14 d'abril de 2021 citat s'estableix que les comunitats autònomes hauran d'aprovar les bases de les convocatòries autonòmiques de concessió d'aquestes ajudes d'una vegada o en més d'una convocatòria. En aquest sentit l'Acord defineix quatre línies d'actuació objecte de finançament i en aquesta Resolució es despleguen les condicions de gestió de la línia 3 denominada: «Construcció de noves instal·lacions de preparació per a la reutilització i el reciclatge d'altres fluxos de residus recollits separadament». En particular la sublínea 3.1 «Construcció d'instal·lacions de preparació per a la reutilització de fluxos de residus recollits separadament» i la sublínea 3.2 «Construcció d'instal·lacions de reciclatge de residus tèxtils».  
En el citat Acord es defineixen les comunitats autònomes com a beneficiàries d'aquestes ajudes i entre els destinataris finals que podran ser seleccionats, s'inclou per a aquesta línia als «gestors de residus», definició que inclou el registre de persones físiques i jurídiques que estan autoritzades i el d'instal·lacions que gestionen residus en total superen els 1.100 registres i en els dos casos especialitzades en les diferents categories recollides en el Catàleg de Residus de la Comunitat Valenciana. Aquestes ajudes se circumscriuen a un àmbit molt específic com és la reutilització i el reciclatge tèxtil dels residus preparats per a la seua reutilització procedents de residus recollits separadament, per la qual cosa a la Comunitat Valenciana es considera més operatiu, eficaç en el compliment dels objectius fixats en la present disposició i eficient en l'assignació i utilització dels recursos públics la definició amb més exactitud de les persones beneficiàries, de la forma següent: «Entitats gestores de residus tèxtils (roba, calçat, accessoris de vestir, roba de la llar i altres residus previstos en les bases estatals)», per això, són les beneficiàries previstes en la línia pressupostària 43.98.07.407.74.V4067184 dels pressupostos de la Generalitat per a 2022, en la finalitat dels quals s'indica «Construcció d'instal·lacions que permeten un tractament diferenciat de residus tèxtils recollits separadament o envasos reutilitzables».  
Entre les mesures incloses en el Pla de suport a la implementació de la normativa de residus, s'inclou la construcció d'instal·lacions específiques per al tractament de noves recollides separades, amb l'objectiu de fomentar les primeres opcions de la jerarquia de residus i reduir el depòsit en abocador. Es redueixen així les emissions de gasos d'efecte d'hivernacle i es contribueix a la lluita contra el canvi climàtic. També es contribueix a l'allargament de la vida útil d'alguns productes i a l'increment de la disponibilitat de matèries primeres secundàries per als processos industrials, reduint el consum de matèries primeres verges, en definitiva, a fer un ús més eficient dels recursos disponibles. Als beneficis obtinguts des del punt de vista de gestió de residus, d'ús eficient de recursos i de la política de lluita contra el canvi climàtic, se sumen els associats a la generació d'ocupació a conseqüència de la promoció d'activitats de recollida, preparació per a la reutilització i reciclatge.  
  
Els projectes del Pla de suport a la implementació de la normativa de residus seran finançats amb càrrec als fons NextGenerationEU del Mecanisme de Recuperació i Resiliència de la Unió Europea, per la qual cosa els seran aplicables les especialitats previstes en l'article 44 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència i pel règim de gestió econòmica financera dels fons vinculats al Mecanisme de Recuperació i Resiliència i al React-EU regulat en la secció segona del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19.  
  
La present Resolució s'acull al Pla d'execució de mesures antifrau per a la gestió dels fons NextGenerationEU per a la Conselleria d'Agricultura, Desenvolupament Rural, Emergència Climàtica i Transició Ecològica, aprovat al maig de 2022.  
D'acord amb el que s'estableix en l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, s'habilita la possibilitat de dictar les bases reguladores i la convocatòria mitjançant resolució de la persona titular de la conselleria competent.  
Per tot això, fent ús de les atribucions conferides pel citat article 23 del Decret llei 6/2021, així com les competències que estableix l'article 10 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, amb l'informe previ de l'Advocacia de la Generalitat i de la Intervenció Delegada, resolc:  
  
Primer. Aprovació de bases reguladores  
Aprovar les bases reguladores de les ajudes per a la construcció d'instal·lacions de preparació per a la reutilització i el reciclatge d'altres fluxos de residus recollits separadament, previstes en el Pla de suport a la implementació de la normativa de residus finançat pel Mecanisme Europeu de Recuperació i Resiliència.  
Base primera. Objecte de les ajudes  
1. L'objecte és subvencionar, mitjançant un procés de concurrència competitiva, l'execució de projectes per a la construcció d'instal·lacions de preparació per a la reutilització i el reciclatge d'altres fluxos de residus recollits separadament, en concret referits als residus tèxtils, els requisits dels quals, conceptes finançables i criteris de valoració, s'especifiquen en l'annex d'aquesta Resolució i que es correspon amb les sublínies 3.1 i 3.2 de l'Acord de la Conferència Sectorial de Medi Ambient, celebrada en data 14 d'abril de 2021 (d'ara en avant Acord de 14.04.2021).  
2. No es finançarà la construcció d'instal·lacions que tinguen per objecte altres tractaments diferents de la reutilització o reciclatge dels residus tèxtils.  
3. La concessió de les subvencions es realitzarà mitjançant el procediment de concurrència competitiva a què es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i l'article 22.1 de la Llei 38/2003, de 17 de novembre, general de subvencions.  
  
Base segona. Persones beneficiàries i requisits  
1. Seran beneficiàries d'aquestes ajudes les persones físiques o jurídiques, públiques o privades, que realitzen qualsevol de les operacions que componen la gestió dels residus tèxtils (roba, calçat, accessoris de vestimenta, roba de la llar i similars), les instal·lacions de les quals estiguen inscrites en el Registre General de Gestors Autoritzats de Residus de la Comunitat Valenciana.  
2. Per a accedir a la condició de beneficiàries, les entitats sol·licitants o els seus titulars declararan no estar incurses en cap de les circumstàncies recollides en l'article 13.2 i 13.3 de la Llei 38/2003, de 17 de novembre, general de subvencions, d'ara en avant Llei general de subvencions.  
  
Base tercera. Obligacions de les persones físiques o jurídiques beneficiàries.  
Sense perjudici de les obligacions previstes amb caràcter general en l'article 14 de la Llei 38/2003, de 17 de novembre, general de subvencions, les persones beneficiàries queden subjectes a les obligacions de caràcter general següents:  
a) Hauran de proposar i executar els projectes proposats i que complisquen els requisits i condicions que s'estableixen en aquesta resolució, la qual cosa implicarà complir la finalitat i realitzar l'actuació seleccionada en els termes i condicions establits en la resolució de selecció dels projectes.  
b) Justificar, dins del termini i en la forma escaient, davant l'òrgan concedent el compliment dels requisits i condicions, així com l'efectiva aplicació dels fons a la finalitat per a la qual van ser aprovats.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents i aportar tota la informació que els siga requerida en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts. Així mateix, es comunicarà qualsevol alteració de les condicions tingudes en compte per a la concessió de la subvenció.  
  
e) Portar un sistema de comptabilitat separat o amb un codi comptable adequat per a totes les transaccions relatives a l'actuació subvencionada.  
f) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable a la persona beneficiària en cada cas, amb la finalitat de garantir l'adequat exercici de les facultats de comprovació i control.  
g) Conservar els documents justificatius i altra documentació concernent al finançament, en format electrònic, durant un període de 5 anys a partir de l'operació, aquest període serà de 3 anys si el finançament no supera 60.000,00 ?.  
h) Les beneficiàries hauran de donar l'adequada publicitat del caràcter públic del finançament en virtut de l'article 18.4 de la Llei general de subvencions. En qualsevol acció de promoció i divulgació relacionada amb l'objecte d'aquestes ajudes es farà constar expressament el cofinançament de la Generalitat Valenciana, del Pla de recuperació, transformació i resiliència i l'emblema de la Unió i una declaració de finançament adequat que indique «finançat per la Unió Europea - NextGenerationEU», d'acord amb l'article 34, apartat 2, del Reglament 2021/241, del Parlament Europeu i del Consell de 12 de febrer de 2021. Es pot obtindre més informació la següent adreça d'internet: https://planderecuperacion.gob.es/identidad-visual.  
i) Destinar les inversions subvencionades al fi concret per al qual va ser concedida durant un període mínim de cinc anys.  
j) Proporcionar la informació necessària mitjançant el procediment i format previstos en l'Ordre HFP/1030/2021, de 29 de setembre, així com en l'Ordre HFP/1031/2021, de 29 de setembre, publicades en el BOE de 30 de setembre de 2021, relatives al Pla de recuperació, transformació i resiliència (d'ara en avant PRTR) durant tota la seua vigència.  
k) Subministrar informació sobre la perceptora final dels fons si no és la mateixa, així com també la informació corresponent a contractistes i subcontractistes, conforme al que es preveu en l'article 8 de l'Ordre HFP/1030/2021, de 29 de setembre. En concret, les persones beneficiàries hauran de complir les següents obligacions en relació amb la identificació de les persones contractistes i subcontractistes emplenant els formularis preparats sobre aquest tema.  
k.1. NIF de la persona contractista o subcontractista.  
k.2. Nom o raó social.  
k.3. Domicili fiscal de la persona contractista i, si és el cas, subcontractista.  
k.4. Acceptació de la cessió de dades entre les administracions públiques implicades per a donar compliment al que es preveu en la normativa europea que és aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals. Model annex IV.B de l'Ordre HFP/1030/2021, de 29 de setembre. S'ha preparat un formulari específic adequat a aquest efecte.  
k.5. Declaració responsable relativa al compromís de compliment dels principis transversals establits en el PRTR i que pogueren afectar l'àmbit objecte de gestió. Model annex IV.C de l'Ordre HFP/1030/2021, de 29 de setembre. S'ha preparat un formulari específic adequat a aquest efecte.  
k.6. Les persones beneficiàries i contractistes acreditaran la inscripció en el Cens d'Empresaris, Professionals i Retenidors de l'Agència Estatal de l'Administració Tributària o en el cens equivalent de l'administració tributària foral, que ha de reflectir l'activitat efectivament desenvolupada en la data de participació en el procediment de licitació. Aquests documents es presentaran amb la justificació necessària per al pagament.  
l) Declarar el compromís de compliment dels principis transversals establits en el PRTR, adoptant les mesures necessàries per a previndre i detectar el frau, la corrupció i els conflictes d'interés que pogueren afectar l'àmbit objecte de gestió (Model annex IV.C de l'Ordre HFP/1030/2021, de 29 de setembre. S'ha preparat un formulari específic adequat a aquest efecte. Aquest compromís l'han d'assumir les persones beneficiàries de les ajudes i les encarregades de la seua realització o subministrament incloent els seus subcontractistes.  
m) Les persones beneficiàries han d'assumir que, segons la Comissió Europea, la venda i adquisició d'actius, béns i serveis (o altres transaccions comparables) s'han de realitzar de manera transparent, no discriminatòria i incondicional. Si la venda i adquisició d'actius, béns i serveis (o altres transaccions comparables) es realitza seguint aquestes condicions, es pot suposar que aquestes transaccions s'ajusten a les condicions de mercat, sempre que s'hagen utilitzat els criteris adequats per a seleccionar el comprador o el venedor.  
  
n) Les persones beneficiàries hauran de respectar en tot cas la normativa sectorial aplicable i especialment la Llei 7/2022, de 8 d'abril, de residus i sòls contaminats per a una economia circular, la Llei 10/2000, de 12 de desembre, de residus de la Comunitat Valenciana, i la seua normativa de desplegament, així com la normativa de contractació pública, Llei 9/2017, de 8 de novembre, de contractes del sector públic.  
o) Les persones beneficiàries estaran sotmeses a les obligacions i restriccions dictades en el Reglament (UE) núm. 1407/2013, de la Comissió de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea per a les ajudes de minimis (DO L 352 de 24.12.2013), modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga i el Reglament (UE) núm. 651/2014, pel que fa a la seua pròrroga i els ajustos pertinents (DO L 215 de 07.07.2020), llevat que les empreses beneficiàries pertanguen als sectors següents:  
  
1) les ajudes concedides a les empreses que operen en els sectors de la pesca i l'aqüicultura, regulats pel Reglament (CE) n o 104/2000 del Consell, de 17 de desembre de 1999, pel qual s'estableix l'organització comuna de mercats en el sector dels productes de la pesca i de l'aqüicultura (DO L 17 de 21.1.2000, p. 22));  
2) les ajudes concedides a les empreses dedicades a la producció primària de productes agrícoles;  
3) les ajudes concedides a les empreses que operen en el sector de la transformació i comercialització de productes agrícoles, en els casos següents:  
I) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades,  
II) quan l'ajuda estiga supeditada al fet que una part o la totalitat d'aquesta es repercutisca en els productors primaris;  
4) les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora;  
  
5) les ajudes condicionades a la utilització de productes nacionals en lloc d'importats.  
Si una empresa opera en els sectors previstos amb les lletres a), b) o c), i també en un o més sectors o desenvolupa altres activitats incloses en l'àmbit d'aplicació del present Reglament, aquest s'aplicarà a les ajudes concedides en relació amb aquells sectors o activitats, a condició que l'estat membre de què es tracte garantisca per mitjans apropiats, com la separació d'activitats o la distinció de costos, que les activitats dels sectors exclosos de l'àmbit d'aplicació del Reglament no es beneficien de les ajudes de minimis concedides conformement al present Reglament.  
p) Declarar si s'han rebut més de 200.000 - d'ajudes estatals durant qualsevol període de tres exercicis fiscals, ja que s'aplica el Reglament (UE) núm. 1407/2013, de la Comissió de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea per a les ajudes de minimis (DO L 352 de 24.12.2013), modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga i el Reglament (UE) núm. 651/2014, pel que fa a la seua pròrroga i els ajustos pertinents (DO L 215 de 07.07.2020) (d'ara en avant, el Reglament (UE) núm. 1407/2013).  
  
Base quarta. Requisits dels projectes i conceptes finançables.  
1. Els projectes d'execució, hauran de reunir els requisits i els conceptes finançables que figuren en l'annex a aquesta resolució.  
2. Els projectes objecte de finançament hauran d'haver-se iniciat després de l'1 de març de 2020 i el termini per a la seua execució s'establirà en la resolució de concessió, sent el termini màxim de finalització el 30 de juny de 2025. S'entendrà com a projecte iniciat quan existisca prova documental de l'inici de l'activitat de construcció de les instal·lacions.  
3. En les actuacions sotmeses a aquesta convocatòria s'ha de complir el principi DNSH (do not significant harm), a fi que cap de les mesures del Pla puga causar mal al medi ambient, per a cap dels 6 objectius mediambientals considerats en el Reglament (UE) 2020/852, del Parlament europeu i del Consell de 18 de juny de 2020, relatiu a l'establiment d'un marc per a facilitar les inversions sostenibles (Reglament de Taxonomia). Desplegat en el document 2021/C 58/01, Guia tècnica sobre aplicació del principi de «no causar un perjudici significatiu» en virtut del Reglament relatiu al Mecanisme de Recuperació i Resiliència.  
4. Les despeses per a les quals se sol·licita l'ajuda i que es reflectiran explícitament en el projecte, seran conformes amb el que es disposa en l'article 31 de la Llei 38/2003, de 17 de novembre, general de subvencions.  
5. Els projectes executats sota el Pla de Recuperació, Transformació i Resiliència han de mostrar el logotip oficial del pla, a més de l'emblema de la Unió Europea acompanyat del text «Finançat per la Unió Europea - NextGenerationEU, detallat en la web: https://planderecuperacion.gob.es/identidad-visual  
6. De conformitat amb el que es disposa en l'apartat h de l'article 164 de la Llei 1/2015, els projectes tècnics objecte de subvenció seran sotmesos a informe de l'oficina de supervisió de projectes de la Conselleria d'Agricultura, Desenvolupament Rural, Emergència Climàtica i Transició Ecològica, que prèviament seran remesos per l'òrgan concedent.  
Quan es tracte de projectes inclosos en l'article 2 del Reial decret 1000/2010, de 5 d'agost, sobre visat col·legial obligatori, es podran presentar el visat col·legial en lloc de l'informe de l'oficina de supervisió de projectes.  
  
Base cinquena. Subcontractació  
1. S'autoritza expressament la subcontractació fins al 100 per cent de l'activitat subvencionada en els termes i límits establits en l'article 29 de la Llei 38/2003, de 17 de novembre, general de subvencions, i en l'article 68 del Reglament de desplegament de la citada Llei, aprovat pel Reial decret 887/2006, de 21 de juliol.  
2. No podrà concertar l'entitat beneficiària l'execució total o parcial de les activitats subvencionades en els supòsits establits en l'article 29.7 de la Llei 38/2003, de 17 de novembre, general de subvencions, així com en el reglament de desplegament de la citada llei.  
  
3. Quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic per al contracte menor, l'entitat beneficiària haurà de sol·licitar com a mínim tres ofertes de diferents proveïdors o proveïdores, amb caràcter previ a la contractació del compromís per a l'obra, la prestació del servei o el lliurament del bé, llevat que per les seues especials característiques no existisca en el mercat suficient nombre d'entitats que els realitzen, presten o subministren, o llevat que la despesa s'haguera realitzat amb anterioritat a la subvenció.  
La documentació que acredite el procés d'elecció entre les ofertes presentades haurà d'aportar-se juntament amb la resta dels documents necessaris per a la justificació del pagament i s'haurà realitzat conforme a criteris d'eficiència i economia caldrà justificar-se expressament en una memòria l'elecció quan no recaiga en la proposta econòmica més avantatjosa.  
  
Base sisena. Finançament i quantia individual  
1. Les ajudes previstes en les presents bases reguladores es financen amb càrrec al Mecanisme de Recuperació i Resiliència, NextGenerationEU, es concediran amb càrrec als Pressupostos de la Generalitat Valenciana.  
2. Per a determinar la quantia individual, la Comissió de Valoració realitzarà el procés següent.  
2.a) Determinar les despeses subvencionables vàlides per a cada sol·licitud.  
2.b) Determinar la puntuació de cada sol·licitud, aplicant els criteris de valoració definits en l'annex. No es requereix una puntuació mínima.  
  
2.c) Ordenar les sol·licituds de major a menor puntuació.  
2.d) Convertir els punts obtinguts segons els criteris de valoració definits en l'annex com a punts percentuals, per exemple 80 punts es transformarà en un 80 %.  
2.e) Aplicar el percentatge obtingut sobre les despeses subvencionables, observant la quantia màxima individual.  
2.f) En el cas que no existisca crèdit suficient, l'import global es prorratejarà a la baixa, de manera que es disminuiran proporcionalment totes les ajudes fins a ajustar-se al crèdit.  
3. L'import individual de cada subvenció podrà cobrir fins al 90 % de les despeses subvencionables assumides per l'entitat beneficiària. La quantia màxima serà de 200.000 ?.  
4. La concessió de les ajudes estarà condicionada a la disponibilitat pressupostària, i en tot cas, fins a esgotar-se el crèdit vinculat.  
5. Les persones beneficiàries estan subjectes al Reglament (UE) núm. 1407/2013, per això s'exigeix que l'import total de les ajudes de minimis concedides per un estat membre a una única empresa no excedirà de 200 000 - durant qualsevol període de tres exercicis fiscals, fet que es comprovarà consultant entre altres en la Base de Dades Nacional de Subvencions.  
Segons l'article 5 del Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea per a les ajudes de minimis (DO L 352 de 24.12.2013), modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga i el Reglament (UE) núm. 651/2014, pel que fa a la seua pròrroga i els ajustos pertinents (DO L 215 de 07.07.2020), les ajudes de minimis concedides conformement a aquest Reglament podran acumular-se amb altres ajudes de minimis concedides conformement al Reglament (UE) núm. 360/2012, de la Comissió fins al límit màxim establit en aquest últim Reglament, o altres ajudes de minimis concedides conformement a altres reglaments de minimis fins al límit màxim pertinent que s'estableix en l'article 3, apartat 2, del citat Reglament (UE) núm. 1407/2013 (200.000 euros en tres exercicis fiscals).  
  
Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
Base setena. Compatibilitat  
1. La subvenció serà compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, sempre que el seu import, aïlladament considerat o en concurrència amb altres subvencions, ajudes, ingressos o recursos, no supere el cost de l'actuació subvencionada.  
  
Tot això sense perjudici del que sobre aquest tema poguera establir la normativa reguladora de les altres subvencions concurrents.  
2. La subvenció no és compatible amb els Projectes Clima, promoguts a través del Fons de Carboni per a una Economia Sostenible (FES-CO2).  
  
Base huitena. Presentació de sol·licituds  
1. Només es podrà realitzar una sol·licitud, en cas de presentar més d'una, es tindrà en compte la presentada en últim lloc. A la sol·licitud s'acompanyarà la documentació establida en l'apartat quart del punt resolutiu segon de la present resolució.  
2. Les persones físiques o jurídiques interessades que reunisquen els requisits previstos per a ser beneficiàries en les bases reguladores presentaran les sol·licituds a través del model normalitzat que es publicarà en la seu electrònica de la Generalitat, o bé sol·licitant-ho a la Direcció General de Qualitat i Educació Ambiental, situada en la Ciutat Administrativa 9 d'Octubre, carrer de la Democràcia, 77, 46334 València, o al correu electrònic consulta\_gb@cud.bq, dins del termini i la forma establida en el punt resolutiu segon d'aquesta resolució.  
  
Base novena. Instrucció  
1. La instrucció del procediment correspondrà a la Subdirecció General de Qualitat i Educació Ambiental, que podrà realitzar d'ofici totes les actuacions que estime necessàries per a la determinació, coneixement i comprovació de les dades en virtut dels quals ha de formular-se la proposta de resolució.  
2. L'òrgan instructor comprovarà el compliment de les condicions i requisits establits en la present Resolució per a adquirir la condició d'entitat beneficiària, constatant que les sol·licituds contenen tota la documentació necessària i en el cas que la sol·licitud o documentació adjuntada foren insuficients, l'òrgan instructor requerirà l'entitat interessada perquè, en un termini no superior a deu dies, esmene la falta o acompanye els documents preceptius amb la indicació que si així no ho fera, se li tindrà per desistit de la seua petició, amb prèvia resolució d'arxiu, que haurà de ser dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. L'incompliment dels requisits establits en la present Resolució o la presentació fora del termini establit en la convocatòria comportarà la inadmissió de la sol·licitud, en els termes legalment establits.  
  
4. L'òrgan competent tindrà en compte que només podrà concedir noves ajudes de minimis després d'haver comprovat que això no donarà lloc al fet que l'import total de les ajudes de minimis concedides a l'empresa beneficiària sobrepasse el límit màxim establit en el Reglament (UE) núm. 1407/2013, de la Comissió de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea per a les ajudes de minimis (DO L 352 de 24.12.2013), modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga i el Reglament (UE) núm. 651/2014, pel que fa a la seua pròrroga i els ajustos pertinents (DO L 215 de 07.07.2020). A més, s'assegurarà del compliment de totes les condicions regulades en l'article 3.2 del citat Reglament.  
  
L'òrgan competent s'assegurarà que es compleixen les regles d'acumulació indicades en l'article 5 del citat Reglament (UE) núm. 1407/2013.  
5. Finalitzada la fase d'instrucció s'emetrà un informe relacionant les sol·licituds que compleixen amb els requisits establits en la base segona.  
  
Base desena. Valoració  
1. Les sol·licituds seran objecte de valoració per un òrgan col·legiat que actuarà, en els termes previstos en els articles 15 i següents de la Llei 40/2015, d'1 d'octubre, de règim jurídic del sector públic, denominat Comissió de Valoració, que estarà composta per la persona titular de la Subdirecció General de Qualitat i Educació Ambiental, o persona funcionària amb rang de cap de servei en qui delegue, que ostentarà la presidència, tres persones funcionàries de nivell tècnic, d'entre les adscrites a la Direcció General de Qualitat i Educació Ambiental, designades pel seu titular, designant una d'elles per a ostentar la secretaria de la Comissió de Valoració.  
2. La comissió aplicarà els criteris de valoració definits en l'annex, entre les sol·licituds admeses i confeccionarà un llistat ordenat de major a menor puntuació per a poder determinar la quantia individual segons el procediment indicat en la base sisena.  
3. Conclòs el procés d'avaluació, la comissió emetrà una proposta de concessió en el qual es concrete el resultat de l'avaluació efectuada.  
  
  
Base onzena. Resolució  
1. L'òrgan instructor, a la vista de la proposta de la comissió de valoració procedirà a elevar a l'òrgan competent per a resoldre, la proposta de resolució, que haurà d'expressar la relació de sol·licitants per als quals es proposa la concessió de la subvenció i la seua quantia, especificant la seua avaluació i els criteris de valoració seguits per a efectuar-la. S'inclouran també les sol·licituds no admeses i el motiu d'inadmissió.  
2. La concessió de la subvenció s'efectuarà per resolució de la persona titular de la Direcció General de Qualitat i Educació Ambiental, per delegació de la persona titular de la Conselleria d'Agricultura, Desenvolupament Rural, Emergència Climàtica i Transició Ecològica.  
3. El termini màxim de resolució i notificació serà de sis mesos des de la publicació de l'extracte de la convocatòria, vençut el termini sense haver-se notificat resolució expressa, legitima els interessats per a entendre desestimada per silenci administratiu la sol·licitud. Totes les notificacions s'efectuaran d'acord amb el que es preveu en l'article 40 de la Llei 39/2015, d'1 d'octubre, del procediment administratiu comú de les administracions públiques.  
4. La resolució posarà fi a la via administrativa i aquesta podrà ser recorreguda potestativament en reposició davant el mateix òrgan que l'haguera dictada o ser impugnada directament davant l'ordre jurisdiccional contenciós administratiu. Es delega en la Direcció General de Qualitat i Educació Ambiental la resolució dels recursos de reposició que s'interposen contra la resolució de concessió.  
  
Base dotzena. Modificació de la resolució de concessió  
1. Una vegada recaiguda la resolució de concessió, la persona beneficiària podrà sol·licitar la modificació del seu contingut, si existeix alteració de les condicions tingudes en compte per a la concessió de la subvenció. Es podrà autoritzar sempre que els canvis no afecten els objectius perseguits amb l'ajuda, als aspectes fonamentals de les actuacions proposades, a la valoració per la qual han sigut seleccionats, no suposen increment de l'ajuda inicialment assignada i no danye drets de tercers. En el supòsit de modificació de la resolució de concessió, es podrà sol·licitar la prolongació del termini per a realitzar l'activitat, sempre dins del termini màxim establit.  
2. La sol·licitud es presentarà com a màxim dos mesos abans de la finalització del termini per a la realització de l'actuació objecte de l'ajuda i serà resolta per la persona titular de la Direcció General de Qualitat i Educació Ambiental, en el termini màxim d'un mes des de la data de presentació en el registre d'entrada telemàtic de la sol·licitud de modificació. El transcurs del termini sense haver-se notificat resolució expressa legitima els interessats per a entendre desestimada per silenci administratiu la sol·licitud.  
3. L'alteració de les condicions tingudes en compte per a la concessió de l'ajuda, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, podrà donar lloc a la modificació d'ofici de la resolució de concessió de les ajudes regulades per la present resolució.  
  
Base tretzena. Pagament  
1. No podrà realitzar-se el pagament de les ajudes mentre el beneficiari no es trobe al corrent en el compliment de les seues obligacions tributàries amb l'Administració i amb la Seguretat Social o mantinga deutes per resolució de procedència de reintegrament.  
2. Els pagaments seran sol·licitats pel beneficiari juntament amb la documentació justificativa corresponent mitjançant el model i formularis habilitats. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda, per la qual cosa no s'inclourà en les quantitats sol·licitades l'Impost sobre el Valor Afegit, IVA, ni altres dels assenyalats en aquest punt.  
3. Es pot sol·licitar el pagament de la totalitat de l'actuació, presentant la documentació indicada en la base catorzena.  
4. Es poden sol·licitar abonaments a compte en els termes i condicions previstos en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Aquests pagaments respondran al ritme d'execució de les accions subvencionades i s'abonara per una quantia equivalent a la justificació presentada, i sempre que la naturalesa i característiques de les accions permeta aquest fraccionament a l'efecte del seu pagament. En tot cas, haurà d'existir una coherència entre els abonaments i el ritme d'execució de les accions subvencionades.  
  
Base catorzena. Justificació  
1. Les persones físiques o jurídiques beneficiàries de l'ajuda per les activitats i conceptes subvencionables d'aquesta Resolució hauran de justificar l'execució d'aquestes com a màxim en el termini de dos mesos, comptats a partir de l'endemà de la data de la finalització de l'actuació. És possible la justificació de les actuacions parcials necessàries per a l'execució del projecte i que seran necessàries per a obtindre els pagaments parcials.  
2. En el cas que l'import de la subvenció concedida siga inferior a 60.000 ?, la documentació justificativa consistirà en un compte justificatiu certificat per la persona que ostente la secretaria o la gerència de l'entitat beneficiària, on s'acredite que el seu contingut es correspon de manera indubtable a l'activitat subvencionada, i que les despeses resulten estrictament necessàries i han sigut efectivament pagades i inclourà:  
  
2.a) Una memòria d'actuació justificativa del compliment de les condicions imposades en la concessió de la subvenció, amb indicació de les actuacions realitzades i dels resultats obtinguts per a assolir els objectius, detallant l'import sol·licitat, atorgat i gastat desglossant importe base, IVA i import total.  
2.b) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si és el cas, data de pagament i les desviacions esdevingudes sobre el pressupost estimat. Els documents de facturació referenciats seran conformes amb el prescrit en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
2.c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
2.d) Si és el cas, carta de pagament de reintegrament en el supòsit de romanents no aplicats, així com dels interessos derivats d'aquests.  
2.e) Justificació fotogràfica i si és el cas documental de la utilització de l'emblema del Pla de recuperació, transformació i resiliència i de la Unió Europea segons les especificacions indicades en la base quarta apartat 6.  
3. En el cas que la subvenció siga igual o superior a 60.000 ?, la documentació justificativa s'ajustarà al dictat en l'article 72 o 74 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
4. En el cas de no presentar inicialment els documents relacionats amb l'aportació de dades de terceres persones per no estar adjudicat el contracte o determinada la subcontractació, així com els formularis d'absència de conflicte d'interés i compromís ètic per al personal participant en la gestió que inicialment no estava determinat, es presentarà inexcusablement amb la justificació.  
5. La justificació es presentarà de manera telemàtica o en els registres dels òrgans administratius als quals es dirigisquen d'acord amb el model establit en la seu electrònica de la Generalitat Valenciana a través de l'adreça d'internet sede.gva.es/es/proc22443, o bé sol·licitant-ho a la Direcció General de Qualitat i Educació Ambiental, situada en la Ciutat Administrativa 9 d'Octubre, carrer de la Democràcia, 77, 46650 València, o al correu electrònic consulta\_xj@tip.ns.  
6. Les beneficiàries hauran de procedir a la conservació dels documents justificatius i altra documentació concernent al finançament, en format electrònic, durant un període de 5 anys a partir de l'operació, aquest període serà de 3 anys si el finançament no supera els 60.000,00 ?.  
7. L'òrgan competent durà a terme els procediments i mecanismes oportuns que reduïsquen el risc de frau, corrupció i conflictes d'interessos, de conformitat amb l'article 22.2.e del Reglament (UE) 2021/241 del Parlament Europeu i del Consell, i de l'article 129 del Reglament Financer (Reglament (UE, Euratom) 2018/1046, del Parlament Europeu i del Consell, de 18.07.2018), es comprovarà l'emplenament per part dels qui participen en el procediment d'una declaració d'absència de conflicte d'interessos (Model IV.A de l'Ordre HFP/1030/2021, de 29 de setembre).  
8. En els casos en què siga obligatori l'informe de l'oficina de supervisió de projectes o de tècnics de l'Administració designats per aquesta, o bé la presentació de visat col·legial, necessàriament es presentaran juntament amb la resta de documentació justificativa.  
  
Base quinzena. Reintegrament o pèrdua del dret al cobrament de la subvenció.  
1. En els supòsits previstos en l'article 37 de la Llei 38/2003, de 17 de novembre, general de subvencions, l'incompliment de les obligacions podrà donar lloc, amb tràmit previ d'audiència, al reintegrament o pèrdua de dret al cobrament, total o parcial, de l'ajuda concedida, sense perjudici d'altres responsabilitats en les quals poguera incórrer-se, conforme al procediment legalment establit.  
2. El reintegrament total de les quantitats percebudes o pèrdua del dret al cobrament total de l'ajuda concedida es produirà a més a conseqüència dels incompliments següents:  
2.a) Falta de justificació de les despeses efectuades per a la realització de l'activitat.  
2.b) Incompliment total de l'objecte que justifica la concessió de la subvenció.  
2.c) Falsejament de les condicions o requisits exigits o ocultació d'aquells que hagueren sigut causa de la seua denegació.  
2.d) Negativa, resistència o obstrucció a les actuacions de control i comprovació financer de l'Administració.  
3. La justificació insuficient de les despeses o la realització parcial de l'activitat subvencionada, així com els altres incompliments d'obligacions recollides en aquesta Resolució podran donar lloc a reintegraments parcials o declaracions de pèrdua del dret al cobrament parcial, respectant el principi de proporcionalitat d'acord amb la naturalesa, causes de l'incompliment i la seua incidència en l'objecte de la subvenció, així com a la intencionalitat, reiteració i reincidència. En tot cas, la valoració desfavorable o, fruit d'inspeccions o controls, la detecció provada d'incompliments en l'execució de les activitats regulades per la present Resolució comportarà la reducció de l'ajuda.  
  
4. Les persones físiques o jurídiques beneficiàries de les ajudes queden sotmeses al règim d'infraccions i sancions establides en el títol IV de la Llei 38/2003, de 17 de novembre, general de subvencions.  
  
5. A l'efecte de les presents ajudes, seran aplicables les previsions del Reial Decret llei 36/2020, de 30 de desembre, quant a reintegrament de subvencions.  
  
Base setzena. Pla de control  
1. A més del sotmetiment a qualsevol actuació de comprovació i control financer que corresponga a la Intervenció General, es comprovarà l'adequada justificació de la subvenció, la realització de l'activitat o el compliment de la finalitat que determinen la concessió o gaudi de la subvenció, així com si ha pogut haver-hi concurrència amb altres subvencions que poguera comportar la modificació de la concessió. Per a això s'estableixen els controls següents:  
a) La comprovació administrativa de la justificació documental de la subvenció concedida que es realitzarà mitjançant la revisió de la documentació que a aquest efecte s'ha establit en aquesta Resolució com d'aportació preceptiva per la persona beneficiària. La mostra representativa es determinarà aleatòriament entre la població, en funció de les sol·licituds presentades, superant en tot cas el 80 % de les sol·licituds.  
b) Els controls sobre el terreny s'efectuaran quan se subvencionen infraestructures o elements inventariables. Si és necessari l'elecció de la mostra serà determinat per personal expert de la Direcció General de Qualitat i Educació Ambiental, de l'àmbit adequat a les competències implicades en la subvenció.  
c) El control de qualitat es realitzarà una vegada finalitzat el procés sobre un 5 % de les sol·licituds aprovades i per personal alié a la gestió del procediment. Es comprovarà la part de l'expedient administratiu corresponent i les accions realitzades per a la comprovació material de l'efectiva realització de l'activitat o compliment de la finalitat. Podrà recaptar-se informació addicional que permeta contextualitzar la documentació aportada al principi i les activitats programades en funció del seu grau d'execució efectiu.  
d) En tot cas l'import mínim d'ajuda controlada inclourà, almenys, el 20 % del crèdit inicial que dispose la línia de subvenció.  
  
Base dissetena. Publicitat, protecció de dades, transparència i dades obertes  
1. D'acord amb el que s'estableix en l'article 18 de la Llei general de subvencions, es procedirà a registrar les convocatòries i les seues resolucions en la Base de Dades Nacional de Subvencions, i a publicar en la pàgina web la informació a què es refereix la Llei 1/2022, de 13 d'abril, de la generalitat, de transparència i bon govern de la Comunitat Valenciana.  
2. D'acord amb l'article 18 de la Llei 38/2003, de 17 de novembre, general de subvencions, es donarà publicitat de les concessions mitjançant la publicació en el Diari Oficial de la Generalitat Valenciana, amb expressió de la convocatòria, el programa, l'entitat beneficiària, la quantitat concedida i la finalitat o finalitats de la subvenció.  
  
3. La gestió de les ajudes comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia de drets digitals.  
4. En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana i de l'article 18 de la Llei general de subvencions, els subjectes beneficiaris de la subvenció hauran de complir les obligacions de transparència següents:  
4.1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022, en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que assolisquen com a mínim la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent d'aquell en què s'hagen superat els llindars establits, i haurà de mantindre's publicada durant almenys quatre anys naturals.  
4.2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4.3. Les entitats o persones beneficiàries de subvencions estan obligades a subministrar a l'entitat concedent, amb requeriment previ, tota la informació que siga necessària per al compliment per aquesta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haguera sigut atés, l'òrgan que ha realitzat el requeriment podrà acordar, amb advertiment previ i audiència a l'interessat, la imposició de multes coercitives en els termes previstos en l'article 5 de la Llei 1/2022, de 13 d'abril.  
4.4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Base dihuitena. Requisits de notificació, comunicació o exempció  
  
En aplicació dels articles 3.3 i 4.3 del Decret 128/2017, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que a les ajudes regulades en la present Resolució-convocatòria no els resulta d'aplicació l'article 107.1 del Tractat de Funcionament de la Unió Europea, per estar subjectes al Reglament (UE) núm. 1407/2013, de la Comissió de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea per a les ajudes de minimis (DO L 352, 24.12.2013), modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga i el Reglament (UE) núm. 651/2014, pel que fa a la seua pròrroga i els ajustos pertinents (DO L 215, 07.07.2020).  
  
  
Base dinovena. Marc normatiu  
En tot allò que no preveuen expressament aquestes bases, són aplicables especialment les disposicions següents: el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència; el Decret llei 6/2021 d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19; la Llei 39/2015, d'1 d'octubre, del procediment administratiu comú de les administracions públiques; la Llei 40/2015, d'1 d'octubre, de règim jurídic del sector públic; el Reglament (UE) 2021/241, del parlament Europeu i del Consell, de 12 de febrer de 2021 pel qual s'estableix el Mecanisme de Recuperació i Resiliència; l'Ordre HFP/1031/2021, de 29 de setembre, per la qual s'estableix el procediment i format de la informació a proporcionar per les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència i l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència, a més de la resta de normativa aplicable.  
  
Segon. Convocatòria de les ajudes  
Apartat primer. Objecte de la convocatòria  
Es convoca en règim de concurrència competitiva, la concessió de les ajudes per a instal·lacions de preparació per a la reutilització i reciclatge de residus, previstes en el Pla de suport a la implementació de la normativa de residus, codi 13.220.438Y.150, finançat pel Mecanisme de Recuperació i Resiliència, la distribució de les quals va ser aprovada per la Taula Sectorial de Medi Ambient de 14 d'abril de 2021, sotmeses als principis de publicitat, transparència, objectivitat, no discriminació, eficàcia en el compliment dels objectius fixats en la present Resolució i eficiència en l'assignació i utilització dels recursos públics, d'acord amb les bases regulades en el punt resolutiu primer d'aquesta resolució.  
  
Apartat segon. Termini de presentació  
Les sol·licituds d'ajuda es presentaran en un termini d'un mes, a comptar des de l'endemà de la publicació de l'extracte de la convocatòria en el Diari Oficial de la Generalitat Valenciana i es dirigiran a la persona titular de la Direcció General de Qualitat i Educació Ambiental.  
  
Apartat tercer. Procediment de presentació  
1. Les sol·licituds i la documentació que les acompanya es presentaran preferentment a través de la seu electrònica de la Generalitat en l'adreça d'internet sede.gva.es/es/proc22443 o en els registres dels òrgans administratius als quals es dirigisquen, podent-se presentar també en qualsevol dels registres previstos en la legislació reguladora del procediment administratiu comú, mitjançant el corresponent model normalitzat disponible a través de la seu electrònica de la Generalitat, en l'adreça d'internet sede.gva.es/es/proc22443 o bé sol·licitant-ho al correu electrònic consulta\_um@rem.uc o a la Direcció General de Qualitat i Educació Ambiental, situada en la Ciutat Administrativa 9 d'Octubre, carrer de la Democràcia, 77, 46646 València.  
2. Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, així com les persones sol·licitants que, no estant obligades a això, opten per aquesta via, presentaran les sol·licituds telemàticament a través de la seu electrònica de la Generalitat en l'adreça d'internet sede.gva.es/es/proc22443.  
3. Per a accedir de manera telemàtica al procediment, la persona sol·licitant haurà de disposar de signatura electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), tots dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/es/sede\_certificados).  
4. Quan es vulga tramitar un procediment en representació d'altres persones físiques o jurídiques, es podrà atorgar aquesta representació a través del Registre de Representants de l'ACCV (https://www.accv.es/servicios/registro-de-representantes/). L'accés a aquest registre per part dels representats pot realitzar-se utilitzant un certificat qualificat de ciutadà (si és persona física) o de representant d'entitat (si és persona jurídica).  
5. En cas de presentació telemàtica, les sol·licituds han de signar-se amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, seran signats electrònicament pels qui siguen competents per a això, aquells documents que s'adjunten la signatura dels quals siga obligatòria.  
6. Les esmenes o les aportacions documentals posteriors a la presentació de la sol·licitud es podran dur a terme telemàticament en la seu electrònica de la Generalitat a través de l'adreça d'internet sede.gva.es/es/proc18536 o en els registres dels òrgans administratius als quals es dirigisquen, podent-se presentar també en qualsevol dels registres previstos en la legislació reguladora del procediment administratiu comú.  
  
7. Si algun dels subjectes a què fa referència l'article 14.2 de la Llei 39/2015, d'1 d'octubre, presenta la seua sol·licitud presencialment, se'ls requerirà perquè l'esmene a través de la seua presentació electrònica en els termes previstos en l'article 68.4 de la citada Llei 39/2015, d'1 d'octubre. A aquest efecte, es considerarà com a data de presentació de la sol·licitud aquella en la qual haja sigut realitzada l'esmena.  
  
8. Les esmenes, els requeriments i comunicacions individualitzats es notificaran seguint el procediment dictat en la Llei 39/2015, d'1 d'octubre, del procediment administratiu comú de les administracions públiques. Les notificacions a la pluralitat de sol·licitants s'efectuaran mitjançant publicació en la seu electrònica de la Generalitat a través de l'adreça d'internet sede.gva.es/es/proc22443 i en el tauler d'anuncis de la Conselleria d'Agricultura, Desenvolupament Rural, Emergència Climàtica i Transició Ecològica. La resolució de concessió definitiva es publicarà en el Diari Oficial de la Generalitat Valenciana.  
  
Apartat quart. Documentació necessària  
En la seu electrònica de la Generalitat a través de l'adreça d'internet sede.gva.es/es/proc22443 es poden obtindre els formularis i instruccions necessàries per a emplenar i preparar tota la documentació que s'ha de presentar en la mateixa adreça. També es pot sol·licitar al correu electrònic consulta\_py@sic.hk o bé sol·licitant-ho a la Direcció General de Qualitat i Educació Ambiental, situada en la Ciutat Administrativa 9 d'Octubre, carrer de la Democràcia, 77, 46882 València.  
  
En particular, es pot obtindre entre altres un formulari d'autocomprovació dels documents que s'han de presentar juntament amb la sol·licitud.  
A cada sol·licitud s'annexaran els documents indicats a continuació:  
  
1. Acreditació de la inscripció en el Cens d'Empresaris, Professionals i Retenidors de l'Agència Estatal d'Administració Tributària (AEAT) o en el cens equivalent de l'administració tributària foral, que ha de reflectir l'activitat econòmica efectivament desenvolupada en la data de sol·licitud de l'ajuda i el domicili fiscal de la persona sol·licitant.  
2. Acreditació de la identitat de la persona sol·licitant i, si és el cas, del seu representant legal juntament amb la còpia del document acreditatiu de la representació legal de la persona que dona conformitat a la sol·licitud en nom de l'entitat sol·licitant.  
3. Memòria del projecte indicant els conceptes finançables i que a més s'ajustarà al contingut de la memòria tècnica recollida en l'annex, signada per la persona física o pel representant legal.  
4. Declaracions responsables de la persona representant legal:  
4.1. Acreditació d'estar al corrent en les obligacions tributàries, estatals, autonòmiques, i amb la Seguretat Social.  
4.2. Declaració responsable de la persona física o de la persona que exercisca la secretaria o gerència de la sol·licitant acreditativa del fet que es disposa de capacitat econòmica, financera i operativa requerida per a garantir l'execució de l'actuació proposada.  
4.3- Que la persona o l'entitat, no està incursa en cap de les circumstàncies recollides en l'article 13.2 o 13.3 de la Llei 38/2003, de 17 de novembre, general de subvencions. S'ha preparat un formulari específic adequat a aquest efecte.  
4.4. Que cap de les mesures del projecte pot causar mal al medi ambient, per a cap dels 6 objectius mediambientals considerats en el Reglament (UE) 2020/852, del Parlament Europeu i del Consell de 18 de juny de 2020, relatiu a l'establiment d'un marc per a facilitar les inversions sostenibles (Reglament de Taxonomia), denominat principi DNSH (do no significant harm).  
4.5. Declarar el compromís de compliment dels principis transversals establits en el PRTR, adoptant les mesures necessàries per a previndre i detectar el frau, la corrupció i els conflictes d'interés que pogueren afectar l'àmbit objecte de gestió (Model annex IV.C de l'Ordre HFP/1030/2021, de 29 de setembre. S'ha preparat un formulari específic adequat a aquest efecte.  
4.6. Que no s'han rebut més de 200.000 - d'ajudes minimis (subjectes al Reglament (UE) núm. 1407/2013, de la Comissió de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea per a les ajudes de minimis (DO L 352, 24.12.2013), modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga i el Reglament (UE) núm. 651/2014, pel que fa a la seua pròrroga i els ajustos pertinents (DO L 215, 07.07.2020), o a altres reglaments de minimis) concedides en l'exercici fiscal corrent i en els dos exercicis anteriors, d'acord amb els articles 3 i 6 del citat Reglament.  
  
4.7. En el seu cas declaració responsable sobre altres ajudes rebudes per als mateixos costos subvencionables o amb ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del Reglament (UE) núm. 1407/2013, de la Comissió de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea per a les ajudes de minimis (DO L 352 de 24.12.2013), modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga i el Reglament (UE) núm. 651/2014, pel que fa a la seua pròrroga i els ajustos pertinents (DO L 215, 07.07.2020).  
5. Documents relacionats amb l'aportació de dades de terceres persones. En cas de no presentar aquests documents inicialment per no estar realitzat el contracte o determinada la subcontractació, es presentarà inexcusablement amb la justificació prèvia al pagament.  
5.1. Identificació de la persona perceptora final dels fons, siga com a persona o entitat beneficiària de les ajudes, o adjudicatària d'un contracte o subcontractista. A més, cadascuna d'elles emplenarà un model de declaració de compromís segons el model C de l'annex IV de l'Ordre HFP/1030/2021, de 29 de setembre.  
5.2. Les terceres persones perceptores finals de fons emplenaran el model B de l'annex IV de l'Ordre HFP/1030/2021, de 29 de setembre, relatiu a la cessió i tractament de dades de caràcter personal. també disponible en la URL anterior. S'ha preparat un formulari específic adequat a aquest efecte.   
5.3. Las beneficiàries i contractistes que desenvolupen activitats econòmiques acreditaran la inscripció en el Cens d'Empresaris, Professionals i Retenidors de l'Agència Estatal d'Administració Tributària o en el cens equivalent de l'administració tributària foral, que ha de reflectir l'activitat econòmica efectivament desenvolupada en la data de sol·licitud de l'ajuda.  
  
Apartat cinqué. Efectes jurídics de la presentació de la sol·licitud  
1. Mitjançant la presentació de la sol·licitud, la persona sol·licitant manifesta sota la seua responsabilitat que totes les dades recollides en aquesta i en la documentació que s'adjunta són verídiques i que es troba en possessió de la documentació que així ho acredita i queda a la disposició de la Generalitat per a la seua presentació, comprovació, control i inspecció posterior que s'estimen oportuns.  
2. L'acreditació de la documentació relacionada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
3. Quan l'administració actuant consulte o recapte dades o documents en l'àmbit dels fins de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:  
3a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent en els pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
3b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social, així com les dades del Registre de Representants de l'Agència de Tecnologia i Certificació Electrònica de la Comunitat Valenciana (ACCV). No obstant això, si la persona interessada desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa, queda obligada a aportar els documents acreditatius corresponents.  
3c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic i en l'article 13 de la Llei 38/2003, de 17 de novembre, general de subvencions.  
4. La gestió de les ajudes previstes en les presents bases comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
5. La informació relativa al tractament de les dades de caràcter personal es troba disponible en el registre d'activitats de tractament publicat en la pàgina web de la conselleria competent en matèria d'agricultura. En concret, la informació bàsica del tractament és la següent:  
  
- Nom del tractament: ajudes en matèria de qualitat ambiental.  
- Identitat de la persona responsable del tractament: persona titular de la sotssecretaria de la conselleria competent en matèria de medi ambient.  
- Finalitat del tractament: tramitació d'ajudes en matèria de qualitat ambiental i canvi climàtic.  
- Exercici del dret: les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d'internet: sede.gva.es/es/proc19970.  
- Reclamacions: sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica, de conformitat amb el que es preveu en la següent adreça d'internet: sede.gva.es/es/proc22094, sense perjudici de la possibilitat de reclamar davant l'Agència Espanyola de Protecció de Dades.  
- Es pot obtindre informació més detallada en. la següent adreça d'internet https://agroambient.gva.es/es/registre-de-tractaments  
6. Quan la persona sol·licitant o, el seu representant legal, aporte dades de caràcter personal de terceres persones en el procediment administratiu, sense perjudici que tinga l'obligació d'emplenar l'annex IV de l'Ordre HFP/1030/2021, de 29 de setembre, tindrà l'obligació d'informar-los dels fets següents:  
- La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
- La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat aquesta autorització, que estarà disponible a requeriment de l'Administració en qualsevol moment.  
- La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Apartat sisé. Termini màxim de resolució i notificacions  
1. El termini màxim de resolució i notificació serà de sis mesos des de la publicació de l'extracte de la convocatòria en el Diari Oficial de la Generalitat Valenciana. El venciment del termini sense haver-se notificat resolució expressa, legitima els interessats per a entendre desestimada per silenci administratiu la sol·licitud.  
2. Les notificacions destinades a la pluralitat de sol·licitants es publicaran en la seu electrònica de la Generalitat a través de l'adreça d'internet sede.gva.es/es/proc22443 i en el tauler d'anuncis de la Conselleria.  
3. La Resolució definitiva es publicarà en el Diari Oficial de la Generalitat Valenciana, d'acord amb l'article 18 de la Llei 38/2003, de 17 de novembre, general de subvencions.  
  
Apartat seté. Règim econòmic.  
1. Els crèdits pressupostaris provenen del programa 442.99 dels pressupostos de la Generalitat per a 2022 denominat «MRR. Emergència climàtica i transició ecològica» i en concret de la línia pressupostària S8827000.  
2. L'Import global màxim de la convocatòria serà de 2.399.700 ?.  
  
Tercer. Modificació del pla estratègic de subvencions  
Apartat primer. Objecte.  
Es modifica el Pla estratègic de subvencions 2021-2023 de la Conselleria d'Agricultura, Desenvolupament Rural, Emergència Climàtica i Transició Ecològica i els seus organismes públics, per al període 2021-2023, aprovat per la Resolució de 16 de juny de 2021, de la consellera d'Agricultura, Desenvolupament Rural, Emergència Climàtica i Transició Ecològica, per a incloure el programa: 442.99 MRR. Emergència climàtica i transició ecològica amb la línia de subvenció següent S8827000.  
  
Apartat segon. Contingut de la modificació  
A) Objectius estratègics, objectius operatius i línia d'actuació:  
Objectiu estratègic 1: control integral en la gestió de residus.  
Objectiu operatiu: previndre la producció de residus i, si és el cas, potenciar la recollida selectiva i la valorització.  
Garantir la correcta gestió dels residus mitjançant la implantació de les infraestructures previstes en els plans zonals i altres sistemes de planejament.  
Línia d'actuació: S8827000: millora d'instal·lacions existents de preparació per a la reutilització i el reciclatge de residus tèxtils o envasos reutilitzables.  
B) Línia de subvenció vinculada:  
Línia de subvenció: S8827000: millora d'instal·lacions existents de preparació per a la reutilització i el reciclatge de residus tèxtils i d'envasos.  
1. Objectius que es pretenen: construcció o millora d'instal·lacions que permeten un tractament diferenciat de residus tèxtils recollits separadament o envasos reutilitzables.  
2. Termini necessari per a la consecució: 37 mesos.  
3. Beneficiaris previstos: entitats gestores de residus tèxtils (roba, calçat, accessoris de vestir, roba de la llar i altres residus previstos en les bases estatals), així com envasadores d'envasos reutilitzables.  
  
4. Capítol de despesa: VII, Transferències de capital.  
5. Costos previsibles i fonts de finançament:  
  
 2022  
Finançament propi   
Finançament estatal 2.399.700,00  
Finançament de la UE   
TOTAL 2.399.700,00  
  
  
6. Procediment de concessió: concurrència competitiva.  
7. Indicadors de seguiment i sistema d'avaluació: projectes subvencionables tramitats respecte als projectes sol·licitats. Valor de les inversions sol·licitades respecte als fons disponibles.  
8. Normativa reguladora: resolució conjunta de bases i de convocatòria.  
  
Quart. Publicació  
Ordenar la publicació de les presents bases juntament amb la convocatòria per a la sol·licitud de les ajudes en el Diari Oficial de la Generalitat Valenciana.  
  
Cinqué. Eficàcia  
La present resolució produirà els seus efectes l'endemà la publicació de l'extracte en el Diari Oficial de la Generalitat Valenciana.  
  
Sisé. Recursos  
Contra la present resolució, que posa fi a la via administrativa, es podrà interposar recurs contenciós administratiu en el termini de dos mesos, a comptar des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la interposició del recurs potestatiu de reposició, en el termini d'un mes des de l'endemà de la seua publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició del recurs de reposició amb el contenciós administratiu.  
  
València, 1 de juliol de 2022.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.  
  
  
  
ANNEX  
Requisits, contingut de la memòria tècnica,   
conceptes finançables i criteris de valoració  
  
A.1. Objectiu  
Construcció de noves instal·lacions de preparació per a la reutilització i el reciclatge d'altres fluxos de residus recollits separadament.  
  
Aquestes ajudes estaran destinades a la construcció d'instal·lacions que permeten un tractament diferenciat dels residus tèxtils (roba, calçat, accessoris de vestimenta, roba de la llar i similars) recollits separadament, de manera que aquest flux de residus puga contribuir a la consecució dels objectius comunitaris de preparació per a la reutilització i reciclatge.  
No es finançarà la construcció d'instal·lacions que tinguen per objecte altres tractaments diferents del reciclatge dels residus tèxtils.  
  
A.2. Contingut de la memòria tècnica  
Memòria del projecte signada per l'entitat sol·licitant o representant, que com a màxim ocuparà 30 pàgines, amb tipus Calibri o Arial 11, com a mínim amb interlineat senzill, marges de 2,5 centímetres i separació entre paràgrafs de 3 punts, i que contindrà:  
A.2.1. Identificació dels conceptes finançables referits a reutilització o a reciclatge i àmbit d'actuació del projecte.  
A.2.2. Un resum del projecte i del pressupost d'execució si escau, indicant el cost total previst, amb desglossament per conceptes de despesa i agrupant-los per conceptes finançables diferenciant l'IVA en totes les quantitats. En cas de presentar diversos conceptes finançables, s'identificaran clarament en el resum i en l'índex.  
A.2.3. Una descripció estructurada del projecte, la seua finalitat i la justificació tècnica de la seua necessitat, que ha de complir els requisits establits en l'annex d'aquesta resolució.  
A.2.4. Cronograma previst detallant les activitats a realitzar i identificació de les principals fites i objectius previstos, així com els indicadors corresponents.  
A.2.5. Incloure detall dels mecanismes de supervisió, control i comprovació de resultats.  
A.2.6. Descripció de la instal·lació actual, referida a si realitza reutilització i reciclatge en aquesta. Si es realitza externament s'identificarà l'entitat i el tipus de relació contractual.  
  
A.3. Conceptes finançables per a reutilització tèxtil  
A.3.I. La construcció de la instal·lació dedicada a la preparació per a la reutilització, incloent zona de magatzematge i superfície destinada a la venda dels productes recuperats. El finançament es limitarà als conceptes mínims per a un adequat funcionament de la instal·lació, i el projecte complirà amb tots els requisits que la normativa sectorial puga imposar a aquestes instal·lacions. No s'inclouen instal·lacions auxiliars, com oficines.  
A.3.II. Els elements d'emmagatzematge adequat tant per als residus rebuts com per als productes recuperats, com gàbies o prestatgeries.  
  
A.3.III. La maquinària i eines necessàries per a desenvolupar els treballs de preparació per a la reutilització. No s'inclou en aquest concepte material fungible o un altre tipus de maquinària i eines que no siguen necessàries per al desenvolupament de l'activitat.  
A.3.IV. Formació per als treballadors de la instal·lació.  
A.3.V. Campanya de comunicació, una vegada acabada la instal·lació i dirigida a conscienciar la població pròxima del lliurament de residus per a la seua preparació per a la reutilització.  
A.3.VI. L'adquisició de programari i maquinari per al control i la traçabilitat tant dels residus rebuts i generats, com dels productes recuperats.  
  
A.4. Conceptes finançables per a reciclatge tèxtil  
A.4.I. La construcció (incloent l'adequació del terreny) de la instal·lació dedicada al reciclatge dels residus tèxtils, incloent les zones d'emmagatzematge. No s'inclouen les instal·lacions auxiliars (com oficines, magatzems per a maquinària, etc.).  
A.4.II. La maquinària i eines estrictament necessàries per al procés de preparació per a la reutilització o reciclatge, incloent aquella necessària per a la classificació dels residus tèxtils, el seu tractament mecànic (bobinatge, tall, etc.) o tractament fisicoquímic (inclosos processos tèrmics). No s'inclou en aquest concepte material fungible o un altre tipus de maquinària i eines que no siguen estrictament necessàries per al reciclatge dels residus tèxtils.  
A.4.III. Instal·lacions o elements per a l'emmagatzematge tant dels residus tèxtils objecte de tractament com dels materials obtinguts després del procés de reciclatge.  
  
A.5. criteris de valoració  
A.5.a) Amb 60 punts. Es valoraran les instal·lacions que tracten exclusivament residus tèxtils recollits separadament.  
A.5.b) En funció de la tipologia de la instal·lació es valorarà en una de les opcions següents:  
Amb 30 punts. Quan en la mateixa instal·lació es realitzen operacions de valorització de reutilització i reciclatge.  
Amb 20 punts. Quan en instal·lacions de reciclatge es realitze prèviament la reutilització en instal·lacions externes.  
Amb 15 punts. Quan en la instal·lació es realitzen exclusivament operacions de reutilització.  
Amb 10 punts. Quan en la instal·lació es realitzen exclusivament operacions de reciclatge i no es justifique la selecció prèvia per a la reutilització en instal·lacions externes.